Landskabet er fladt og ensartet. Markerne er firkantede og kun afgrænset af læhegn, der læner sig mod øst. Der er ingen tvivl: Vi er i Vestjylland.

Kort før målet skifter vejbelægningen fra asfalt til grus. Og pludselig skifter landskabet karakter. Forude ligger en gigantisk sø, og markerne afløses af enge. Da vi kommer tæt nok på, kan vi både se og høre de tusindvis af viber, som hviler roligt på engene.

Vi er ankommet til Filsø. En genskabt sø, som ligger omgivet af hedearealer bag klitrækken ved Henne Strand lidt nordvest for Varde. Den er nu Jyllands næststørste og Danmarks sjettestørste sø.